Pavlos şi Laurenţiu, doi băieţi în vârstă de 15 ani, sunt copiii-eroi din clubul Colectiv. Erau exact lângă scenă, împreună cu cel mai bun prieten al lor, Mihai, imobilizat într-un scaun cu rotile.

Andreea Vaida, prietenă: „Am văzut că a postat Pavlos pe Facebook că este şi cu Mihai şi cu Laurenţiu şi ştiam că el aşteaptă de destul de mult timp acest concert. Mihai era şi el un rocker înrăit.”

Mihai suferă de parapareză şi nu mai fusese niciodată la un concert rock. Prietenul lui, Pavlos, i-a făcut însă o surpriză şi au plecat împreună să asculte formaţia ''Goodbye to Gravity''.

Rada Costache, vecină: „I-a spus: te-ai plafonat înăuntru. Nu ai mai ieşit şi tu afară. Lasă să te scot că e un spectacol acolo.”

Andrei Carpus, prieten: „Era la primul lui concert şi s-a rugat foarte mult de mama lui să-l lase.”

Când s-a dezlănţuit nenorocirea, băieţii nu şi-au abandonat prietenul imobilizat. În tot haosul, Pavlos şi Laurenţiu l-au cărat pe Mihai pe braţe până la ieşire. Au reuşit, însă ei au fost grav răniţi.

Mihnea Ionescu, prieten: „Eu l-am văzut pe Pavlos fugind spre băiatul în scaun cu rotile fugind să îl ducă de acolo. Eu am trecut de ieşirea cu perdele, foarte îngustă, şi am căzut şi am stat 30 de minute sub şapte inşi. Mult fum, oameni arşi.”

Rada Costache, vecină: „Dacă îl lăsa acolo îl călca lumea în picioare şi nu se mai alegea nimic. Prin câte a trecut copilaşul ăsta... E un roman! Câte operaţii are, tatăl lui, să-i dea Dumnezeu sănătate, s-a dus acolo unde s-a întâmplat, lumina s-a stins şi cu lanterna şi-a căutat printre morţi băiatul. A avut atâta putere!”

Tatăl lui l-a găsit la spital. Trăia datorită prietenilor lui, care şi-au riscat viaţa ca să îl salveze.

Andreea Vaida, prietenă: „Sunt nişte eroi pentru şcoala noastră, pentru Mihai! Sunt îngerii lui păzitori pentru că mereu i-au fost alături şi faptul că nu l-au lăsat acolo în flăcări este ceva foarte important. Sunt puternici şi pot să treacă peste asta, tineri, inteligenţi. Nu merită să piardă lupta asta din cauza altora.”

Laurenţiu, unul dintre cei doi eroi, a ajuns la spitalul Sfântul Ioan şi a fost transferat la Grigore Alexandrescu.

„Era o stare gravă. Pacientul era intubat. Nu avea o suprafață mare a leziunilor de arsură, dar gravitatea era dată de arsuri interne”, a declarat dr. Carmen Giuglea, medic primar chirurgie plastică, Spitalul Sfântul Ioan.

Pavlos se află şi el în stare critică. Nu este conştient, are arsuri pe 60% din suprafaţa corpului.

„Intubat și ventilat mecanic, cu arsuri grave de căi respiratorii. Este venit de la Spitalul Elias. Are 15 ani”, a declarat dr. Raluca Alexandru, medic primar chirurgie plastică, Spitalul Grigore Alexandrescu.

Mihai are arsuri pe 35% din suprafaţa corpului. Ieri a fost supus unei intervenţii chirurgicale pentru grefe de piele. Alături de el, Pavlos şi Laurenţiu luptă să trăiască. Au de partea lor cel mai puternic aliat: prietenii.

Andrei Carpus, prieten: „Mereu au ajutat oamenii. Ei s-au ajutat unul pe altul. Laur l-a ajutat pe Pavlos să iasă,Pavlos pe Laur şi amândoi l-au ajutat pe Mishu. Sunt nişte eroi.”